Ադամսների ընտանիքը (կերպարներ)

Ադամսների ընտանիքը (անգլ. The Addams Family), հորինված կերպարների խումբ, որը ստեղծվել է 1938 թվականին, ամերիկացի նկարիչ Չարլզ Ադամսի կողմից, և տպագրվում էր The New Yorker ամսագրում։ Նրանց մասին կոմիքսները թողարկվել են մինչև նկարչի մահը՝ 1988 թվականը։ Չարլզ Ադամսը կերպարներին տվել է իր ազգանունը։

Ադամսների ընտանիքի ժանրը պատկանում է սև հումորին և երգիծանքին, որի միջոցով ամերիկյան «կատարյալ» ընտանիք է ներկայացվում։ Հումորների մեծամասնությունը կառուցված են ընտանիքի «աննորմալ» և հաճախ ապշեցնող հետաքրքրությունների վրա, ովքեր անկեղծորեն չեն հասկանում, որ իրենց պահվածքով և ապրելակերպով շրջապատում սարսափ և նյարդայնություն են առաջացնում։ Չնայած պատմության սև հումորին՝ Ադամսները ցուցադրվում են որպես համախմբված և սիրող ընտանիք, որը ձևացնում է, որ այլ մարդկանց վատը չի ցանկանում։ Ամբողջ շարքում ընտանիքի անդամները ցույց են տալիս իրենց գերբնական կարողությունները, և ովքեր ցավին, տարբեր վտանգների և մահացու ներգործությունների նկատմամբ անընկալունակ են։

Կերպարների ցանկ 
Ադամսների հարուստ ընտանիքը, ովքեր ապրում են գոթական ոճով կառուցված հսկայական և մռայլ առանձնատանը, կազմված  է հետևյալ գլխավոր կերպարներից.

 Ընտանիքի գլուխը Գոմեսն է, իսպանական ծագումով էքսցենտրիկ միլիարդատեր՝ փարթամ բեղերով, մարմնամարզիկ, սուսերամարտիկ, սիգար ծխող, իր կնոջ և խաղալիք գնացքներ քանդող կրքոտ երկրպագու։
 նրա կինը՝ Մոտրիսիան (Մորտիշա, անգլ. Morticia Addams), բարձրահասակ, նիհար մի կին՝ գունատ մաշկով և սև զգեստով, ում արտաքինը նման է վամպիրի, և ով իր ջերմոցում թունավոր բույսեր է աճեցնում և իր ամուսնուց ոչ պակաս սիրում է նրան։
 Դուստր Ուենսդեյ, ով միշտ լուրջ է և դպրոցական համազգեստ հիշեցնող զգեստ է կրում, այլ մարդկանց ցավ և տառապանք պատճառելով է տարված, և իր բոլոր տեսակի «հումորների» «առարկան» համարվում է նրա եղբայրը՝ Փագսլին։
 Որդի Փագսլի, արտաքնապես բարեսիրտ տղա, Ուենսդեյի սադիստական «հումորների» զոհ, որոնց արդյունքում մնում է առողջ և անվնաս։
Ֆեսթեր հորեղբայր, Գոմեսի ավագ եղբայրը, ճաղատ տղամարդ՝ գունատ մաշկով և ներս ընկած աչքերով, կրում է վանականի պարեգոտու նման հագուստ, պաշտում է դինամիտի հետ խաղալը և բոլոր հնարավոր սադիստական զվարճանքները, սակայն, իր բոլոր մտքերը միշտ իր վրա է փորձարկում։
Տատիկ (երբեմն ներկայանում է որպես Գոմեսի և Ֆեսթերի, իսկ երբեմն Մոտրիսիայի մայրը), կախարդուհի և գուշակ, ով կարծրատիպային կախարդի տեսք ունի։
 Լարչ, ընտանիքի ծառայապետը և սպասավորը, հսկա լռակյաց տղամարդ, ում կերպարը Ֆրանկենշթեյնի հրեշից է կրկնօրինակած. հաճախ օգտագործում է. «Կանչե՞լ եք» արտահայտությունը։
Առարկա, ընտանիքի խորհրդավոր անդամը, երբեմն անվանվում է Գոմեսի «մանկության ընկերը» և իրենից ձեռքի աջ դաստակ է ներկայացնում, ով իր ընկերոջ հետ ժեստերի լեզվով է շփվում։ Ապրում է արկղիկի մեջ։
Զարմիկ Իթ, ընտանիքին պարբերաբար այցելող բարեկամ, ով իրենից մազածածկույթի մի կծիկ է ներկայացնում, հասակը մեկ մետրից մի փոքր ավել է, կրում է գլխարկ և մուգ ակնոցներ, խոսելու փոխարեն տարօրինակ վնգստոցներ է արձակում, որը Ադամսների ընտանիքին, ի տարբերություն այլ մարդկանց, չի խանգարում հասկանալ նրան։

Ադամսների մասին պատմություններում պարբերաբար հայտնվում են նրանց այլ բարեկամները։

Չարլզ Ադամսի խոսքերով, Ադամսների առանձնատան կերպարը ներշնչված է իր հարազատ քաղաքի՝ Ուեստֆիլդի (Նյու Ջերսի) ճարտարապետությունից, որտեղ կան XIX դարի բազմաթիվ լքված առանձնատներ։ Կերպարներն իրենց անուններն ստացել են առաջին հեռուստասերիալի սցենարը գրելուց հետո. ամսագրերի պատմություններում կերպարները զարգացած չէին, իսկ կերպարների բնավորությունները տարբերվում էին մեզ հայտնի կերպարներից, մասնավորապես, Ուենսդեյը շատ ավելի բարեսիրտ էր, իսկ Տատիկը պատկերված էր որպես ծիծաղելի և հիմար։

Ադամսների ընտանիքի կերպարները դարձել են երեք գեղարվեստական ֆիլմերի, մի քանի հեռուստասերիալների և մուլտսերիալների (առաջին հեռուստասերիալը թողարկվում էր 1964-1966 թվականներին), մյուզիքլի և տեսախաղերի հերոսներ։

Կերպարներ և դերասաններ

Ծանոթագրություններ

Արտաքին hղումներ 

 The Addams Foundation website:
 Ադամսների ընտանիքը (1937) Don Markstein's Toonopedia-ում։
 Ադամսների ընտանիքը (Մյուզիքլ, 2010)։
 Նոր Ադամսների ընտանիքը  TV.com-ում։
 Նոր Ադամսների ընտանիքը Internet Movie Database-ում։

Կոմիքսների կերպարներ